東坡祠
作者：張侃
朝代：宋

paragraphs: 先生筆端侔造化，妙歲清名滿天下。
久知富貴等浮雲，已悟世情同啖蔗。
置居陽羨山水妍，湔滌埃塵聊稅駕。
豈知地主無所容，天地雖寬如傳舍。
一朝焚券還其居，意氣不迫愈閒暇。
年深此事竟莫傳，欲紀詩篇愧陶謝。
先生祠堂幽且深，今人那識古人心。
但把丹鉛較形似，滿廊遺像成兒戲。